แชร์ลูกโซ่ระบาด
ย้อนเวลากลับไปประมาณปี 2525-2528 อาจจะคุ้นชื่อกับคำว่า แชร์แม่ชม้อย, แชร์แม่นกแก้ว หรืออื่นๆ อีกมากมาย ที่ตกเป็นข่าวครึกโครมดังสะท้อนสังคมไทยในยุคนั้น และแม้ว่าเวลาจะล่วงเลยไปนานกว่า 30 ปี ข่าวคราวของแชร์ลูกโซ่ก็ยังคงมีให้เห็นตามสื่อต่างๆ อยู่บ่อยครั้งกระทั่งในปัจจุบัน
21 เม.ย. 2558

ย้อนเวลากลับไปประมาณปี 2525-2528 อาจจะคุ้นชื่อกับคำว่า แชร์แม่ชม้อย, แชร์แม่นกแก้ว หรืออื่นๆ อีกมากมาย ที่ตกเป็นข่าวครึกโครมดังสะท้อนสังคมไทยในยุคนั้น และแม้ว่าเวลาจะล่วงเลยไปนานกว่า 30 ปี ข่าวคราวของแชร์ลูกโซ่ก็ยังคงมีให้เห็นตามสื่อต่างๆ อยู่บ่อยครั้งกระทั่งในปัจจุบัน
ล่าสุดข่าวใหญ่ การเปิดโปง บริษัท ยูฟัน สโตร์ สัญชาติมาเลเซีย ที่เข้ามาตั้งสำนักงานใหญ่ในไทย ชักจูงให้ลงทุนซื้อหน่วยลงทุน โดยให้มีการซื้อขายผ่านระบบออนไลน์ด้วยสกุลเงินดิจิทัล ที่ตั้งชื่อเองว่า ยูโทเคน (UToken Cash) แทนสกุลเงินปกติทั่วไป และหากไปหาสมาชิกใหม่มาลงทุนเพิ่มก็จะได้รับผลตอบแทน 30-40% ต่อราย หรือคิดเป็นผลตอบแทน 300-500% ต่อปี ทำให้มีผู้หลงเชื่อเป็นจำนวนมาก
ปัจจุบัน “แชร์ลูกโซ่” มีวิวัฒนาการ พลิกแพลงรูปแบบ กลายพันธุ์ออกมาในลักษณะต่างๆ และลุกลามระบาดไปทั่วทุกสาขาอาชีพ ทุกระดับชั้น ตั้งแต่กลุ่มคนทำงานที่มีความรู้ นักศึกษา จนถึงประชาชนที่อาศัยในท้องถิ่นต่างจังหวัด และขณะนี้ที่น่าเป็นห่วงคือแชร์ลูกโซ่ที่มาในรูปลักษณะของการทำธุรกิจผ่านระบบออนไลน์
โดยเฉพาะเครือข่ายแชร์ลูกโซ่ที่มักใช้ช่องทางการการชักจูงนิสิตนักศึกษาที่กำลังจะจบหรือกำลังหางานทำเข้าไปร่วมธุรกิจเครือข่าย ด้วยการเข้าไปฟังแผนการตลาดของบริษัทเหล่านั้น แล้วถูกบังคับให้ซื้อสินค้าและหาสมาชิกเข้าร่วมเครือข่ายเพิ่มขึ้นโดยเสนอการจ่ายผลตอบแทนเป็นค่าแนะนำสมาชิก
ข้อสังเกต “แชร์ลูกโซ่” รายได้หลักจะมาจากการขยายองค์กรด้วยการหาสมาชิกเข้ามาร่วมเครือข่าย โดยเสนอผลประโยชน์ตอบแทนที่สูงมากในระยะเวลาอันสั้น และมิได้มุ่งเน้นเรื่องการขายสินค้าแต่อย่างใด ซึ่งอาจเรียกว่าเป็น “การระดมทุน” หรือ “มันนี่เกมส์” ก็ได้
ปัจจัยที่มีส่วนให้แชร์ลูกโซ่กลับมาระบาด ส่วนหนึ่งเป็นผลพวงมาจากภาวะเศรษฐกิจตกต่ำ ทำให้ประชาชนมีรายได้ลดลง จึงเป็นช่องทางให้กลุ่มมิจฉาชีพเข้ามาหลอกลวงให้เข้าร่วมลงทุน โดยเสนอผลตอบแทนที่สูงเพื่อจูงใจ และที่สำคัญคือความโลภบังตา ทำให้ตกเป็นเหยื่อแชร์ลูกโซ่ได้ง่าย
หากพบธุรกิจที่เข้าข่ายเป็นแชร์ลูกโซ่ สามารถแจ้งเบาะแสให้กับกรมสอบสวนคดีพิเศษ (ดีเอสไอ) สายด่วน1202 หรือผ่านทางเว็บไซต์ www.dsi.go.th หรือที่สายด่วน สคบ.1166